## Ivace+i rep 275 sol·licituds d’ajuda per a la millora d’àrees industrials dins de la convocatòria 2025-2026

*** Les peticions corresponen a 173 municipis de la Comunitat Valenciana, que gràcies a la Generalitat podran modernitzar infraestructures i servicis en els seus parcs empresarials
* S’han registrat 54 peticions per a polígons amb EGM, 15 per a municipis en risc de despoblament i 206 per a la resta d’àrees industrials**

Ivace+i ha rebut un total de 275 sol·licituds d’ajuda per a la modernització i millora d’àrees industrials en la Comunitat Valenciana, en el marc de la convocatòria corresponent als anys 2025-2026.

Del total de peticions, 54 s’han presentat per a projectes de millora d’àrees industrials que compten amb una entitat de gestió i modernització (EGM) o una entitat de conservació urbanística constituïda. Així mateix, 15 sol·licituds procedixen de municipis en risc de despoblament i 206 es dirigixen a la resta de parcs empresarials.

Les sol·licituds corresponen a un total de 173 municipis de 29 comarques de la Comunitat Valenciana que, tal com ha destacat la consellera d’Innovació, Indústria, Comerç i Turisme, Marián Cano, “gràcies a les ajudes d’Ivace+i, que tindran una cobertura d’entre el 70 % i el 100 % del cost dels projectes, podran modernitzar les seues infraestructures, servicis i dotacions en les àrees industrials, i millorar així la competitivitat i la implantació de noves empreses”.

En este sentit, Cano ha subratllat “l’esforç de la Generalitat per posar a la disposició dels ajuntaments els recursos necessaris perquè puguen potenciar els seus parcs industrials”.

Així mateix, ha recordat que la convocatòria d’enguany compta amb una inversió de 63 milions d’euros en ajudes directes que podran tindre caràcter anual per a 2025 o plurianual per als exercicis 2025 i 2026; així es dona resposta a la demanda dels municipis, que disposaran de més temps per a l’execució dels projectes de millora.

Quant a la distribució territorial, del total de peticions que s’han presentat, 54 corresponen a àrees industrials de la província de Castelló, 75 d’Alacant i 146 de València.

**Línies d’actuació i ajuda màxima**

La convocatòria d’ajudes per a la millora d’àrees industrials 2025-2026 establix tres línies d’actuació: una per a localitats en risc de despoblament, una altra per a ajuntaments que tinguen constituïda una entitat de gestió i modernització (EGM), o una entitat urbanística de conservació en les seues àrees industrials, i una tercera línia per a la resta de municipis.

Els projectes de millora hauran d’executar-se en una àrea industrial inclosa en el mapa de sòl industrial de la Comunitat Valenciana. El pressupost mínim subvencionable serà de 25.000 euros i per a l’import màxim es tindrà en compte la superfície del polígon industrial, i no es podran superar els 300.000 euros, o 500.000 euros per a la línia d’actuació de localitats amb EGM o entitats urbanístiques de conservació.

**Actuacions subvencionables**

Entre les actuacions subvencionables destaca l’obra civil per a l’arribada, total o parcial, de servicis i/o infraestructures al polígon, com ara energia elèctrica, gas, fibra òptica, telecomunicacions i aigua, que permetrà donar més subministrament a les empreses; i la construcció de grans infraestructures que beneficien l’àrea industrial, com ara un baixador ferroviari, ponts o creació de vials d’accés al parc empresarial.

Se subvencionarà l’adquisició de terrenys confrontants a l’àrea industrial per a l’ampliació de viaris, zones verdes, aparcaments i accessos, així com la implantació d’estació de servici, centre polivalent, servici de correus, oficines bancàries, instal·lacions per a la pràctica esportiva, centre d’educació infantil, hotel i servici de salut i restauració.

També s’inclou la millora en el subministrament elèctric i d’aigua, i la dotació o millora del subministrament de gas, a més de la generació d’energia renovable per a tot el polígon.

De la mateixa manera, se subvencionarà la millora de la senyalització dels carrers i les zones verdes, la implantació de recorreguts biosaludables, l’habilitació de nous aparcaments, voreres més àmplies, nous accessos, passarel·les per als vianants, eixample dels vials i pàrquing de camions.

L’adequació de marquesines per a parades d’autobús i la creació de zones o punts de recàrrega de vehicles elèctrics dins del parc empresarial (incloses bicicletes elèctriques i patinets elèctrics) són també projectes subvencionables.

Així mateix, s’inclou l’ampliació o creació de depuradora, l’obra civil per a implantació de fibra òptica, la vigilància a través de circuit tancat de televisió, la creació de carril bici, la millora de l’enllumenat públic, de la xarxa contra incendis i del sanejament separatiu de les aigües residuals.

Fecha: 13/06/2025